排律十七韻賀阮侯伯子
作者：戴表元
朝代：宋

paragraphs: 芳城春樹晚，清海月弦初。
瑞出三神島，光纏五馬車。
眼中新鸑鷟，膝下小璠璵。
錦褓看爭羨，犀顱畫不如。
試啼賓錯愕，獻夢媼勤渠。
庭舞張公鶴，門填孔氏魚。
一時官府慶，數世甲科儲。
聞說衣冠里，高增棨戟閭。
民隨阮公姓，鄰禁宛溪魚。
東去龜浮印，南遊雉繞車。
陰移棠芾芾，騎擁竹舒舒。
政有兒童戀，謠聽父老餘。
攢眉詢賦額，正色署刑書。
暗室天如鏡，心田老自畬。
看騎金腰褭，待弄玉蟾蜍。
我欲歌三賈，誰能說兩徐。
先隨湯餠祝，聊當賀錢醵。